Document ID: 32014D0282

DECIZIA DE PUNERE ÎN APLICARE A COMISIEI
din 14 mai 2014
de modificare a Deciziei de punere în aplicare 2012/44/UE privind normele aplicabile controalelor sanitar-veterinare efectuate asupra animalelor vii și produselor de origine animală introduse în anumite departamente franceze de peste mări provenind din țări terțe
[notificată cu numărul (2014) 3053]
(Numai textul în limba franceză este autentic)
(Text cu relevanță pentru SEE)
(2014/282/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 13,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (2), în special articolul 18,
întrucât:
(1)
Decizia de punere în aplicare 2012/44/UE a Comisiei (3) stabilește normele aplicabile controalelor sanitar-veterinare efectuate asupra animalelor vii și produselor de origine animală introduse în anumite departamente franceze de peste mări din țări terțe, inclusiv o listă a punctelor de intrare autorizate („lista punctelor de intrare autorizate”).
(2)
Franța a prezentat Comisiei un plan referitor la un punct de intrare situat în departamentul francez de peste mări Mayotte. Planul respectiv detaliază instalațiile, echipamentele necesare și personalul format pentru a efectua controalele veterinare destinate verificării dacă cerințele Uniunii de sănătate publică și animală pentru produsele de origine animală sunt îndeplinite.
(3)
În plus, planul demonstrează că toate transporturile de produse de origine animală trebuie prezentate în vederea importului la punctele de intrare autorizate și că expedierea lor către alte zone ale teritoriului Uniunii este în mod efectiv împiedicată. De asemenea, el arată că cerințele specifice prevăzute la articolele 3, 4 și 5 din Decizia de punere în aplicare 2012/44/UE sunt îndeplinite.
(4)
Punctul de intrare din departamentul francez de peste mări Mayotte ar trebui, prin urmare, să fie adăugat la lista punctelor de intrare autorizate, în ceea ce privește anumite produse de origine animală.
(5)
Prin urmare, articolul 1 și anexa la Decizia de punere în aplicare 2012/44/UE ar trebui modificate în consecință.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia de punere în aplicare 2012/44/UE se modifică după cum urmează:
1.
Articolul 1 se înlocuiește cu următorul text:
„Articolul 1
În scopul aplicării articolului 13 din Directiva 91/496/CEE și a articolului 18 din Directiva 97/78/CE, punctele de intrare autorizate în departamentele franceze de peste mări Guadelupa, Martinica, Guyana Franceză și Mayotte sunt cele enumerate în anexa la prezenta decizie.”
2.
În anexă, pe lista punctelor de intrare autorizate se adaugă următoarea rubrică pentru Mayotte, după rubrica referitoare la Guyana Franceză - Saint Georges de l'Oyapock:
„Mayotte - Longoni
FR09900
P
HC, NHC-NT”
Articolul 2
Prezenta decizie se adresează Republicii Franceze.
Adoptată la Bruxelles, 14 mai 2014.

Labels: 3
18
17
6